Op die branders wil sy wees | News24
Op die branders wil sy wees
Zia Hendriks, die o.9 SA Branderplank Wêreldkampioen, kan nie haar lewe sonder die see indink nie. Branderplankry is haar kos. Foto: MONIQUE BASSON
SLAAP, eet, skool, branderplankry … herhaal.
Sy ry die witperde bloots en mak tot op Jeffreysbaai se strande - en laat dit so maklik lyk.
Aikona, sê Zia Hendriks (9), Jeffreysbaai se jongste branderplank-kampioen. "Branderplankry is 'n uiters kompeterende sportsoort en 'n ou moet jou storie ken om bo te bly," sê sy. "Maar kry jy dit reg, sal jy nooit wil ophou nie."
Dié gogga het haar reeds op die ouderdom van sewe gebyt en sedertdien ryg sy die een titel na die ander in.
Sy kan beslis nie op haar fyn gestalte en jong ouderdom getakseer word nie. Zia is tans die o.9 SA Wêreldkampioen en het onlangs tydens die OP Grommets-kompetisie in Port Elizabeth eerste in die meisies 0.11-afdeling gekom. Verlede jaar het sy branderplankryers in die o.12- en o.14-afdelings in die "seesand" laat byt.
Op die vraag of sy nie bang was toe sy die eerste keer teen ouer branderplankryers moes deelneem nie, antwoord sy: "Ek was aan die begin skrikkerig, maar toe ek eers in die see was, het ek gedoen wat ek die beste doen - branderplankry.
"Ek was baie bly toe ek hoor dat ek die kompetisie gewen het."
En die rede dat sy in 'n hoër ouderdomsgroep deelneem? "Ék het mos klaar die 0.9-afdeling gewen," sê sy laggend. "Die be- oordeelaars is seker bang ek wen dit weer; die dat ek teen ouer kinders moet mee-ding."
Volgens Zia kom sukses nie vanself nie. "Ek oefen byna elke dag; goeie branders wag nie vir sonskyndae nie."
Sy is 'n leerder van Thys Strydom, branderplankryer van formaat en eienaar van die Rebel Surfboard Factory in Jeffreysbaai.
Zia vertel sy kon nie eers swem toe sy vir die eerste keer leer branderplankry het nie. "Ek was die eerste dag baie bang. Die water was so knie-hoogte . . . ek het op my bord geklouter en vasgeklou. Die tweede dag was dieselfde storie.
"Teen die derde dag het ek dit gewaag om op die branders te ry en op die vierde dag het ek net gery."
Sedertdien is daar geen keer aan die jong prinses van die branders nie.
Zia is 'n gebore Jeffreys- baaier wat nie haar lewe sonder die vars seelug en seelewe kan indink nie. Sy is 'n leerder by Pharos Skool, wat 'n klipgooi van die see is. Sy is vanjaar in gr 4 en het nog 'n rukkie op die skoolbanke, maar sy sal graag oor 'n paar jaar op internasionale vlak wil meeding.
Van ophou is daar geen sprake nie. "Ek gaan aan al die kompetisies deelneem en wen, tot ek te oud raak."
Haar rolmodel is wêreldkampioen-branderplankryer Bianca Buitendag van George, wat volgens Zia branderry tot 'n nuwe vlak geneem het.
Daar is nie veel tyd vir
stokperdjies vir die
besige sportdogter nie. Sy geniet wel haar vriende se geselskap en skool is hoog op haar prioriteitslys.